Fil-programm Għandi xi Ngħid fuq TVM, il-President George Abela qal limeta iffirma l-liġi taċ-ċittadinanza, huwa mexa skont l-obbligu tiegħu f’rispett lejn is-sovranità tal-Parlament u tal-poplu . Madankollu meta jiffirma l-abbozzi tal-liġi, bl-ebda mod mhu ħa jkun qed jesprimu ruħu favur jew kontra dik il-liġi partikulari. Dr Abela qal li sakemm il-liġi ma tkunx f’konflitt mal-kuxjenza tiegħu bħal ma tkun liġi tal-abort, huwa obbligat jiffirma il-liġi. Mistoqsi fuq l-abbozz ta’ liġi dwar l-Unjoni Ċivili u l-adozzjoni tat-tfal minn koppji omosesswali, Dr Abela qal li wieħed m’għandux jgħaġġel. “Importanti tinstema’ il-vuċi tat-tfal u mhux tal-gays biss,” qal. Dwar ir-riformi kostituzzjonali, il-President Abela esprima t-tama li l-politiċi ma jibqgħux iduru dawra durella biex isiru dawn ir-riformi. Huwa qal li m’hemmx dubbju li wara 50sena mill-kostituzzjoni tal-indipendenza, dawn huma meħtieġa. Il-President wera li hu sodisfatt li l-Kap tal-Oppożizzjoni laqa’ s-suġġeriment tiegħu li l-pajjiż ma jkomplix jiċċelebra ħames festi nazzjonali iżda almenu dawn jonqsu għal tnejn. Dr Abela qal li mhux normali għal President li jitkellem fuq suġġetti bħal dawn, iżda ħass li kellu jitkellem fuq l-bżonn ta’ diversi riformi fosthom fil-qasam tal-ġustizzja waqt li stqarr li r-riformi kostituzzjonali għandhom jolqtu ukoll l-emendi fil-liġi elettorali kif ukoll il-poteri u n-nomina tal-President. Mistoqsi fuq xi tkun il-pożizzjoni tiegħu jekk tintalab maħfra Presidenzjali fil-każ ta’ Daniel Holmes, il-President wieġeb b’kawtela u qal li f’każi bħal dawn hemm proċeduri  li jridu jkunu segwiti. Fl-istess waqt indika l-bżonn li jkunu aġġornati anke il-liġijiet dwar l-abbuż tad-droga. Għandi xi Ngħid għandu preżentazzjoni u produzzjoni ta’ Andrew Azzopardi.